Diari Oficial de la Generalitat Valenciana


Sumari del DOGV 9209, del 05-11-2021 (2021/10342)

RESOLUCIÓ de 21 d'octubre de 2021, del lletrat major-secretari general, per la qual es convoca un procés abreujat de caràcter públic obert al personal funcionari de carrera al servei de les administracions públiques per a la provisió temporal del lloc de treball vacant número 4304, tècnic o tècnica superiors en informació i documentació, adscrit al Departament d'Arxiu del Servei de Documentació, Biblioteca i Arxiu (convocatòria de 21.10.2021).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9209

Data del DOGV
:   05-11-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/10978


Data del document
:   21-10-2021

Organisme emissor
:   Corts Valencianes

Tipus de document
:   Resolució

Descriptors 

:   * concurs administratiu

RESOLUCIÓ de 21 d'octubre de 2021, del lletrat major-secretari general, per la qual es convoca un procés abreujat de caràcter públic obert al personal funcionari de carrera al servei de les administracions públiques per a la provisió temporal del lloc de treball vacant número 4304, tècnic o tècnica superiors en informació i documentació, adscrit al Departament d'Arxiu del Servei de Documentació, Biblioteca i Arxiu (convocatòria de 21.10.2021). [2021/10168]  
  
  
Havent rebut la sol·licitud del lletrat director del Servei de Documentació, Biblioteca i Arxiu de cobrir amb caràcter temporal el lloc de treball vacant de tècnic/ca superior en informació i documentació número 4304, adscrit al Departament d'Arxiu, el lletrat major, oït el Consell de Personal i amb informe favorable de la Intervenció de les Corts Valencianes, va convocar concurs intern entre el personal funcionari de les Corts Valencianes per a cobrir interinament l'esmentat lloc de treball (convocatòria d'11 de maig de 2021, BOCV número 166, de 19.05.2021).  
La comissió de valoració del concurs intern esmentat, per Acord de 6 d'octubre de 2021, va resoldre el procediment declarant desert el concurs intern per a cobrir mitjançant nomenament interí el lloc de treball vacant número 4304, de tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu.  
El lletrat director del Servei de Documentació, Biblioteca i Arxiu ha manifestat, mitjançant escrit de data 8 d'octubre de 2021, el manteniment de la necessitat de cobrir amb urgència el lloc de treball vacant número 4304, de tècnic/ca superior en informació i documentació, i ha proposat que, en el cas d'aprovar-se la convocatòria d'un procés abreujat de caràcter públic obert a funcionaris i funcionàries de carrera al servei de les administracions públiques que reunisquen els requisits exigits per al lloc vacant, el procés consistisca en la realització d'una prova relacionada amb les funcions del lloc de treball vacant esmentat.  
  
De conformitat amb el que disposa l'article 5 del Reglament per a la selecció de personal interí de les Corts Valencianes (BOCV número 293, de 05.12.2014), considerant l'informe favorable de fiscalització de la Intervenció de les Corts Valencianes, número de referència CV/DRH/FI/2019/6.1, com també l'informe jurídic emés per l'Assessoria Jurídica, i en virtut de l'Acord 3.173 de la Mesa de les Corts Valencianes, de 12 de febrer de 2019, sobre delegació en el lletrat major-secretari general de la competència per a dictar les resolucions que a la Mesa de les Corts Valencianes li corresponga adoptar en afers i expedients en matèria de personal (BOCV número 344 de 15.02.2019), resolc:  
  
  
Primer  
Convocar, amb subjecció a les bases que s'adjunten a aquesta resolució, un procés abreujat de caràcter públic obert al personal funcionari de carrera al servei de les administracions públiques que reunisca els requisits exigits per a la provisió temporal del lloc de treball vacant número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, mentre no desapareguen les circumstàncies que en motiven el nomenament, es proveïsca amb caràcter definitiu mitjançant el procediment corresponent per funcionari o funcionària o s'amortitze el lloc de treball.  
  
Segon  
Comunicar aquesta resolució, perquè en tinguen coneixement i als efectes oportuns, al Consell de Personal, al lletrat director del Servei de Documentació, Biblioteca i Arxiu i a la cap del Departament de Recursos Humans.  
  
Tercer  
Publicar aquesta resolució i les bases annexes en la pàgina web de les Corts Valencianes, en el Butlletí Oficial de les Corts Valencianes i en el Diari Oficial de la Generalitat Valenciana.  
  
Aquesta resolució es pot recórrer davant la Mesa de les Corts Valencianes en el termini d'un mes comptador a partir de l'endemà de la publicació oficial, segons el que hi ha previst en l'article 54 de l'Estatut de personal de les Corts Valencianes.  
  
Palau de les Corts Valencianes  
  
València, 21 d'octubre de 2021.- El lletrat major-secretari general: Francisco J. Visiedo Mazón.  
  
  
  
  
Procés abreujat de caràcter públic obert al personal funcionari de carrera al servei de las administracions públiques per a la provisió temporal del lloc de treball vacant número 4304, tècnic o tècnica superiors en Informació i Documentació, adscrit al Departament d'Arxiu del Servei de Documentació, Biblioteca i Arxiu.  
  
  
El lletrat major-secretari general de les Corts Valencianes, atesa la proposta elevada pel lletrat director del Servei de Documentació, Biblioteca i Arxiu, resol convocar un procés abreujat de caràcter públic obert a funcionaris i funcionàries de carrera al servei de les administracions públiques que reunisquen els requisits per a la provisió del lloc de treball vacant de tècnic o tècnica superiors en informació i documentació número 4304, adscrit al Departament d'Arxiu del Servei de Documentació, Biblioteca i Arxiu, per a la cobertura temporal d'aquest lloc de treball, la qual resulta necessària i urgent per al funcionament de les Corts Valencianes.  
Per això, vist l'informe favorable de fiscalització de la Intervenció de les Corts Valencianes, número CV/DRH/FI/2019/6.1, com també l'informe jurídic emés per l'Assessoria Jurídica, en l'exercici de la competència atribuïda pels articles 87 i 88 de l'Estatut del personal de les Corts Valencianes (text consolidat publicat en el BOCV número 320, de 15.11.2018), de conformitat amb l'Acord 3.173 de la Mesa de les Corts Valencianes, de 12 de febrer de 2019, sobre delegació en el lletrat major-secretari general de la competència per a dictar les resolucions que correspon adoptar a la Mesa de les Corts Valencianes en els afers i els expedients en matèria de personal (BOCV número 344, de 15.02.2019), i de conformitat amb els articles 4.2 i 5 del Reglament per a la selecció de personal interí de les Corts Valencianes (BOCV número 293, de 05.12.2014), es procedeix a la convocatòria d'un procés abreujat de caràcter públic obert a funcionaris i funcionàries de carrera al servei de les administracions públiques, que es regirà per les següents  
  
  
Bases  
  
Primera. Objecte  
És objecte d'aquesta convocatòria la selecció, entre el personal funcionari de carrera al servei de les administracions públiques que reunisca els requisits exigits per al lloc de treball convocat, d'una persona aspirant per a cobrir, mitjançant nomenament temporal, el lloc de treball vacant número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, pertanyent al subgrup A1, amb nivell 22 de complement de destinació, complement específic CV-14 i CEDP A1-22-14.  
El cessament es produirà quan desapareguen les circumstàncies que en motiven el nomenament, es proveïsca amb caràcter definitiu mitjançant el procediment corresponent per funcionari o funcionària o s'amortitze el lloc de treball.  
Les funcions d'aquest lloc de treball, segons l'Acord de la Mesa de les Corts Valencianes 3.172/IX, de 12 de febrer de 2019 (BOCV número 345, de 20.02.2019), són les següents:  
Estudi, assessorament, informe i proposta i la realització directa de les activitats per a les quals capacita un títol superior i que estiguen relacionades amb les funcions que el Reglament de les Corts Valencianes, els Estatuts de govern i règim interior de les Corts Valencianes i la normativa que es dicte en desplegament d'aquests o altres normes que hi siguen aplicables assignen al Departament d'Arxiu, i coordina, si és el cas, el treball del personal d'inferior categoria que hi siga adscrit.  
Dur a terme la planificació, l'estudi de viabilitat, l'anàlisi, el disseny, la construcció i la implantació dels sistemes d'informació i comunicacions necessaris. Gestionar la informació implementant les seues qualitats d'ús, convertir-la en accessible i transmetre-la als usuaris.  
  
En especial, li corresponen les comeses següents: classificació, inventari, catalogació i indexació automatitzada dels fons documentals de les Corts Valencianes gestionats pel departament; tramitació d'expedients relatius al departament, préstecs i inventaris, informacions relatives a aquests i atenció a l'usuari per a consulta directa.  
  
Aquelles funcions adequades a la titulació exigida per al lloc que siguen anàlogues a les anteriors, hi estiguen implícites o tinguen caràcter instrumental per al seu exercici, i li siguen assignades pel cap del servei de la persona responsable de la dependència o pel lletrat o lletrada major, o s'establisquen en el Reglament de les Corts Valencianes, els Estatuts de govern i règim interior de les Corts Valencianes, les normes que es dicten en desplegament d'aquests o qualsevol altra norma legal que hi siga aplicable.  
  
Segona. Requisits de les persones aspirants  
Per a ser admès o admesa al procés abreujat de caràcter públic cal reunir els requisits següents:  
a) Ser funcionari o funcionària de carrera al servei de les administracions públiques.  
b) Titulació: llicenciatura, enginyeria, o grau universitari o equivalent.  
  
Tercera. Sol·licituds i termini de presentació  
Les persones que desitgen participar en el procediment de provisió han de presentar la sol·licitud, el model de la qual figura com a annex, dirigida al lletrat major-secretari general de les Corts Valencianes, en el Registre de les Corts Valencianes, carrer de la Llibertat, s/n, de València.  
La sol·licitud ha d'anar acompanyada dels documents que acrediten fefaentment els requisits exigits. Documentació que cal adjuntar-hi:  
  
Certificat de la condició de funcionari o funcionària de carrera  
Fotocòpia compulsada de la titulació acadèmica exigida com a requisit per a ser admès o admesa a aquest procediment  
El termini de presentació de sol·licituds és de deu dies hàbils, comptadors des de l'endemà del dia de la publicació de la resolució de convocatòria en el Butlletí Oficial de les Corts Valencianes, en el Diari Oficial de la Generalitat Valenciana i en la pàgina web de les Corts Valencianes (www.cortsvalencianes.es).  
Les publicacions que hagen de realitzar-se al llarg d'aquest procediment s'han de fer en la pàgina web esmentada.  
  
Quarta. Comissió de valoració  
La comissió de valoració està composta pels membres següents:  
  
Francisco J. Visiedo Mazón, lletrat major-secretari general de les Corts Valencianes.  
Juan Antonio Martínez Corral, lletrat de les Corts Valencianes i director de Personal.  
Enrique Soriano Hernández, lletrat de les Corts Valencianes i director del Servei de Documentació, Biblioteca i Arxiu.  
María José Cubells Puertes, tècnica superior en informació i documentació del Departament d'Arxiu.  
Genoveva Navarro Contreras, funcionària de carrera, representant designada pel Consell de Personal.  
Asunción Cabedo Llorens, cap del Departament de Recursos Humans, que actua com a secretària de la comissió.  
Tots els membres de la comissió de valoració actuen amb veu i vot.  
La comissió de valoració, per a complir millor els seus fins, pot, quan ho estime necessari o convenient, demanar l'assessorament d'especialistes, que actuen amb veu, però sense vot.  
Aquesta comissió se sotmet, en la composició i el funcionament, al que hi ha disposat per a òrgans col·legiats en la Llei 40/2015, d'1 d'octubre, de règim jurídic del sector públic, i al que hi ha disposat en la normativa que hi és aplicable.  
  
Cinquena. Procediment de selecció  
Al llarg de la setmana següent a la finalització del termini de presentació de sol·licituds, el lletrat major-secretari general ha de convocar la comissió de valoració perquè inicie immediatament el procediment de selecció. Una vegada constituïda la comissió de valoració, ha de verificar que les persones concursants reuneixen els requisits i les condicions exigits per a participar en el procés selectiu.  
El procediment de selecció, de conformitat amb el que disposa l'article 5 del Reglament per a la selecció de personal interí de les Corts Valencianes i amb la proposta del lletrat director del Servei de Documentació, Biblioteca i Arxiu, consisteix en la realització d'una prova relacionada amb les funcions que cal exercir en el lloc de treball vacant número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, enumerades en la base primera d'aquesta convocatòria.  
La prova s'estructura en dues parts:  
- Primera part: consisteix a contestar per escrit vuit preguntes relacionades amb les funcions pròpies del lloc de treball número 4303, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, que cal cobrir.  
Per a realitzar aquesta part, les persones aspirants disposen d'un màxim de dues hores.  
Aquesta part es qualifica fins a un màxim de 4,00 punts.  
En les contestacions es valora el coneixement de la normativa aplicable, la correcció en l'ús dels conceptes relacionats amb el contingut de les funcions del lloc de treball número 4304 i l'argumentació per a motivar les respostes.  
- Segona part: consisteix en la resolució motivada per escrit d'un cas pràctic sobre matèries relacionades amb les funcions pròpies del lloc de treball número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, que cal cobrir.  
  
Per a realitzar aquesta part, les persones aspirants disposen d'un màxim de dues hores. Aquesta part es qualifica fins a un màxim de 6,00 punts.  
La comissió de valoració ha de facilitar els elements necessaris per a la realització d'aquesta segona part de la prova.  
En les contestacions es valora el coneixement de la normativa aplicable, la correcció en l'ús dels conceptes, els procediments i l'argumentació per a motivar les respostes.  
La prova, integrada per les dues parts referenciades, es qualifica fins a un màxim de 10,00 punts, i cal obtenir una puntuació total mínima de 5 punts per a superar-la. Les persones que no obtinguen la puntuació mínima referida queden excloses del procés selectiu.  
La puntuació assignada per la comissió de valoració per a la prova és la resultant de la mitjana de la suma de les puntuacions atorgades per cadascun dels membres.  
La convocatòria de la prova s'ha de comunicar amb una antelació mínima de 48 hores.  
  
Sisena. Nomenament  
Finalitzada l'avaluació de les persones aspirants, la comissió de valoració ha d'elaborar la proposta de nomenament provisional per a exercir el lloc de treball oferit a la persona que haja obtingut la qualificació més alta, proposta que s'ha d'elevar al lletrat major-secretari general, en virtut de l'Acord de Mesa de les Corts Valencianes número 3.173/IX, de 12 de febrer de 2019 (BOCV número 344, de 15.02.2019), a l'efecte de formalitzar el nomenament interí o l'adscripció en comissió de serveis, una vegada obtinguda l'autorització que corresponga de l'administració d'origen.  
L'acord de resolució del procés abreujat de caràcter públic i adscripció provisional ha de proposar al lletrat major la data en què la persona nomenada ha de prendre possessió i començar a exercir el lloc de treball.  
  
Setena. Protecció de dades de caràcter personal  
D'acord amb la legislació europea i espanyola en protecció de dades de caràcter personal, les Corts Valencianes, en qualitat de responsable, tracten les dades facilitades per les persones aspirants.  
Aquestes dades es tracten amb l'única finalitat de gestionar les sol·licituds i posteriorment participar en el procés selectiu organitzat per les Corts Valencianes. Així mateix, s'han d'utilitzar per a gestionar les llistes de selecció.  
El nom i els cognoms; quatre xifres numèriques aleatòries del document nacional d'identitat, el número d'identitat d'estranger, el passaport o un document equivalent; l'admissió o no a aquest procés de provisió; el motiu de l'exclusió; els resultats de les diferents fases del procés selectiu; la valoració dels mèrits; la puntuació final; l'ordre en el resultat; com també la inclusió en la llista d'espera resultant del procés selectiu es poden publicar en:  
El tauler d'anuncis de les Corts Valencianes, segons estableix l'article 45.1.b de la Llei 39/2015, d'1 d'octubre, del procediment administratiu comú de les administracions públiques  
En el lloc web institucional, de conformitat amb el que s'estableix per la Llei 39/2015, d'1 d'octubre, del procediment administratiu comú de les administracions públiques  
En el Butlletí Oficial de les Corts Valencianes  
El Diari Oficial de la Generalitat Valenciana  
La base legal per a tractar les dades de caràcter personal de les persones aspirants, amb les finalitats abans esmentades, és la signatura de la sol·licitud d'admissió al procés de provisió i, amb això, l'acceptació de les bases de la convocatòria. Així mateix, les Corts Valencianes estan legitimades per a tractar les dades personals dels candidats sobre la base del compliment de les obligacions legals que regeixen els processos de selecció en el sector públic.  
Les dades de caràcter personal aportades per les persones aspirants es conserven, com a mínim, el temps necessari per a atendre possibles reclamacions i recursos del procés de provisió i, més enllà, durant el temps necessari per a complir les obligacions legals pertinents que se'n deriven. Aquestes no es cedeixen o comuniquen a tercers, excepte en els supòsits legalment previstos.  
Les persones aspirants al lloc de treball número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, poden exercitar els seus drets d'accés, rectificació, supressió i portabilitat de les dades, de limitació i oposició a tractar-les, com també a no ser objecte de decisions basades únicament en el tractament automatitzat de les seues dades, quan pertoquen. A aquest efecte, han de presentar un escrit en el Registre General de les Corts Valencianes (plaça de Sant Llorenç, número 4, 46788 València). En l'escrit s'ha d'especificar quin d'aquests drets sol·licita que se satisfaça i, alhora, ha de mostrar o, en cas d'enviament postal, acompanyar fotocòpia del DNI o document identificatiu equivalent. Si s'actua mitjançant representant, legal o voluntari, ha d'aportar també el document que acredite la representació i el seu document identificatiu. Així mateix, si considera vulnerat el dret a la protecció de dades personals, pot interposar una reclamació davant del delegat de protecció de dades de les Corts Valencianes (ufvngrzpxwzxuvymtmd@tpxva.ke) o, si escau, davant l'Agència Espanyola de Protecció de Dades (www.aepd.es).  
  
Vuitena. Recursos  
Contra les actuacions de la comissió de valoració es pot interposar recurs davant la Mesa de les Corts Valencianes en el termini d'un mes comptador a partir de l'endemà de la publicació en el tauler d'anuncis o de la notificació, segons el que hi ha previst en l'article 54 de l'Estatut del personal de les Corts Valencianes (text consolidat publicat en el BOCV número 320, de 15.11.2018).  
Contra la resolució d'aprovació d'aquestes bases en podrà interposar recurs davant la Mesa de les Corts Valencianes, en el termini d'un mes comptador a partir de l'endemà de la publicació oficial, segons el que hi ha previst en l'article 54 de l'Estatut del personal de les Corts Valencianes (text consolidat publicat en el BOCV número 320, de 15.11.2018).  
ANNEX  
  
Sol·licitud per a participar en la convocatòria del procés abreujat de caràcter públic obert a funcionaris i funcionàries de carrera al servei de les administracions públiques per a la provisió temporal del lloc de treball vacant número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes (convocatòria de 21.10.2021)  
COGNOMS I NOM:  
DNI:  
ADREÇA:  
TELÈFON:  
CORREU ELECTRÒNIC:  
  
ADMINISTRACIÓ D'ORIGEN  
ADMINISTRACIÓ:  
LLOC DE TREBALL:  
  
DOCUMENTACIÓ QUE S'HI ACOMPANYA:  
  
 Certificat de la condició de funcionari o funcionària de carrera  
  
 Fotocòpia compulsada de la titulació exigida com a requisit del procediment  
  
La persona que subscriu sol·licita participar en la convocatòria del procés abreujat de caràcter públic obert a funcionaris i funcionàries de carrera al servei de les administracions públiques per a la provisió temporal del lloc de treball vacant número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, i declara que compleix tots els requisits establits en les bases de la convocatòria.  
  
  
\_\_\_\_\_\_\_\_\_\_\_\_\_\_\_\_\_, \_\_\_\_\_ de \_\_\_\_\_\_\_\_\_\_\_\_\_\_\_\_\_\_\_\_\_\_ de 2021  
  
La persona sol·licitant  
  
  
Signatura: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
  
  
  
Al lletrat major-secretari general  
  
De conformitat amb el que hi ha disposat en la legislació sobre protecció de dades de caràcter personal, el responsable del tractament de les vostres dades són les Corts Valencianes. Les dades es tracten amb la finalitat de gestionar el procediment de provisió temporal del lloc de treball número 4304, tècnic o tècnica superior en informació i documentació, adscrit al Departament d'Arxiu del Servei de Documentació, Biblioteca i Arxiu de les Corts Valencianes, com també per a l'exercici de les funcions pròpies en l'àmbit de les seues competències. La legitimació per a l'ús de les vostres dades està basada en l'exercici de poders públics atorgats a aquesta entitat i el consentiment de la persona interessada. Se cedeix informació a altres administracions públiques o en cas d'obligació legal. Els resultats es publiquen si així es considera. Les dades es conserven en l'arxiu de la institució durant els terminis definits en la normativa pròpia de gestió documental. Les persones interessades poden exercitar els seus drets d'accés, rectificació, supressió, oblit i limitació del tractament, mitjançant instància presentada davant del Registre General de les Corts Valencianes. Així mateix, en cas de considerar vulnerat el vostre dret a la protecció de dades personals, podeu interposar una reclamació davant el nostre delegat de protecció de dades (fbjvxhrpgnxaoxhmbgl@isgbo.iw) o, si escau, davant de l'Agència Espanyola de Protecció de Dades (www.agpd.es).